9.12.2022
DA
Den Europæiske Unions Tidende
C 469/11
b) Udvikle læseplaner, der er centreret om den lærende og baseret på inkluderende og relationel pædagogik, og som giver mulighed for diversificerede og individualiserede former for undervisning og læring.
Aktiv inddragelse af børn og unge i udarbejdelsen af undervisningsmateriale bør overvejes, hvis det er relevant, navnlig med hensyn til ressourcer til forebyggelse af mobning, social og følelsesmæssig uddannelse, konfliktløsning og overvindelse af fordomme.
c) Medtage social og emotionel uddannelse, forebyggelse af mobning og mental og fysisk sundhed i læseplanerne, fra førskoleundervisning og børnepasning til ungdomsuddannelser.
d) Styrke kompetencerne på det eller de sprog, der anvendes i skolen, og samtidig værdsætte og støtte de lærendes sproglige mangfoldighed som en pædagogisk ressource til yderligere læring og uddannelsespræstationer.
Dette kan f. eks. omfatte vurdering af tidligere sprogkundskaber, stærk støtte til den lærendes modersmål (førstesprog) og skolesprog, adgang til undervisning i sprog i hjemmet og mekanismer til støtte for overgangen mellem modtageklasser og almindelige klasser på forskellige uddannelsesniveauer, hvis det er relevant.
e) Navnlig støtte flygtninges og nyankomne migranters tilegnelse af undervisningssproget gennem tidlig deltagelse i almindelige klasser og læseplaner med yderligere én-til-én-støtte på et passende niveau for at fremskynde social og akademisk læring.
Fortsat adgang til sproglig og akademisk støtte, karrierevejledning på alle uddannelsesniveauer og tværkulturel uddannelse samt forældreinddragelse kan også spille en central rolle.
f) Fremme pædagogiske tilgange, der er interaktive og erfaringsbetonede samt kulturelt og sprogligt imødekommende, med henblik på at opbygge elevernes selvstændighed og ansvar i deres læring og sætte dem i stand til at engagere sig aktivt i deres kompetenceudvikling.
Sådanne tilgange kan omfatte muligheder for blandet læring (herunder digitale ressourcer og adgang til biblioteker, laboratorier, museer, andre kulturelle institutioner såsom musik- eller kunstskoler, lokalcentre og naturen) under hensyntagen til behovene hos lærende med handicap eller særlige uddannelsesbehov, fleksibel og uensartet tilrettelæggelse af læringstid og -miljøer, tværfaglig undervisning og læring, samarbejdsbaseret læring og peerstøtte samt brug af kompenserende teknologier for lærende med handicap.
g) Fremme vurderingspraksis, der afspejler og støtter personlige læringsbehov og -veje, navnlig ved at gøre omfattende brug af formativ og løbende vurdering og ved at kombinere flere digitale og ikkedigitale former og værktøjer (f.eks. porteføljer, peerevaluering og selvevaluering), der er inkluderende, kulturelt imødekommende og deltagelsesbaserede.
Interventionsforanstaltninger
h) Tilvejebringe rammer i skoler, der tilbyder målrettet støtte til alle lærende, som står over for læringsvanskeligheder eller risikerer at opnå dårlige resultater, gennem en tværfaglig og teambaseret tilgang (f.eks. forældreinddragelsesprogrammer gennem en tilgang. der omfatter hele skolen, mentorordninger, herunder peermentorordninger, mobilisering af støttepersonale, ekstra læringstid i løbet af skoleåret og/eller ferieperioder, adgang til yderligere læringsmiljøer).
i) Inden for inkluderende og tilgængelige miljøer tilbyde øget individualiseret støtte til elever med mangesidede komplekse behov, herunder sociale, følelsesmæssige og mentale sundhedsbehov (f.eks.
personlig vejledning, individuelle læringsplaner, interventioner ved en specialist i følelsesmæssig rådgivning, psykoterapeutiske indgreb, tværfaglige teams, familiestøtte).
j) Tilvejebringe løsninger på skoleniveau eller i partnerskab med andre aktører for elever, der har svært ved at opfylde basale behov på grund af deres socioøkonomiske baggrund (f.eks. mangel på undervisningsmateriale, transportvanske­ ligheder, sult, ernærings- og søvnmangel).
k) Sørge for målrettede finansielle og/eller ikkefinansielle støtteordninger for dårligt stillede lærende, så de får en lettere overgang til ungdomsuddannelser og videregående uddannelser og kan afslutte deres ungdomsuddannelser med de relevante kvalifikationer.